11.08.2015

**Proiectul GUVERNARE INCLUZIVĂ lansat şi la Cluj-Napoca**

**Comunicat de presă**

În data de **7 august 2015** a avut loc lansarea la nivelul judeţului Cluj a proiectului ”Guvernare Incluzivă”, implementat de Asociația „Asistenţă şi Programe pentru Dezvoltare Durabilă – Agenda 21” în parteneriat cu Agenţia Naţională a Funcţionarilor Publici(ANFP). Evenimentul s-a desfăşurat în municipiul Cluj-Napoca, la sediul Instituţei Prefectului, una dintre instituţiile de la nivel local partenere în proiect.

La eveniment au participat prefectul judeţului Cluj, Gheorghe Ioan Vuşcan, coordonatorul proiectului din partea ANFP, Florina Dragoş, reprezentanţi ai instituțiilor şi ai autorităților publice partenere din județul Cluj, ai ONG-urilor și ai comunităților locale. În cadrul discuţiilor a fost prezentată strategia de implementare a proiectului la nivel local, a fost agreat cu partenerii calendarul de implementare a activităților și au fost stabilite responsabilitățile acestora. De asemenea, discuțiile purtate au scos în evidență importanța parteneriatelor în societatea actuală și rolul deosebit de important pe care colaborarea dintre mediul public şi cel privat îl are în demersurile care vizează creșterea gradului de incluziune socială și economică a grupurilor dezavantajate.

Proiectul este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială, sub coordonarea Asociaţiei „Asistenţă şi Programe pentru Dezvoltare Durabilă - Agenda 21”, a Agenţiei Naţionale a Funcţionarilor Publici în parteneriat cu organizații neguvernamentale și instituții/ autorități publice locale.Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

Scopul proiectului este acela de a propune un set de măsuri coerente, menite să contribuie la reducerea riscului de excludere și de marginalizare socială a grupurilor vulnerabile din județele Buzău, Călărași, Cluj, Dolj și Mureș, prin colaborarea dintre autoritățile publice și societatea civilă.

Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).